CELEX: 32012L0004
Language: mt
Date: 2012-02-22 00:00:00
Title: Direttiva tal-Kummissjoni 2012/4/UE tat- 22 ta’ Frar 2012 li temenda d-Direttiva 2008/43/KE li twaqqaf, skont id-Direttiva tal-Kunsill 93/15/KEE, sistema għall-identifikazzjoni u t-traċċabilità tal-isplussivi għall-użi ċivili  Test b’relevanza għaż-ŻEE

23.2.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 50/18
            
         DIRETTIVA TAL-KUMMISSJONI 2012/4/UE
   tat-22 ta’ Frar 2012
   li temenda d-Direttiva 2008/43/KE li twaqqaf, skont id-Direttiva tal-Kunsill 93/15/KEE, sistema għall-identifikazzjoni u t-traċċabilità tal-isplussivi għall-użi ċivili
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 93/15/KEE tal-5 ta’ April 1993 dwar l-armonizzazzjoni tad-dispożizzjonijiet dwar id-dħul fis-suq u s-superviżjoni ta’ splussivi għall-użu ċivili (1) u b’mod partikolari t-tieni sentenza tat-tieni paragrafu tal-Artikolu 14 tagħha,
   Billi:
   
               (1)
            
            
               Fjusis, inkluż fjusis tas-sikurezza kif ukoll il-kapsijiet cap-type huma suġġetti għad-Direttiva 93/15/KEE, iżda huma użati għal skopijiet pirotekniċi iktar milli ta’ splussivi. L-effetti potenzjali tal-użu ħażin tagħhom huma probabbilment simili għall-effetti ta’ użu ħażin ta’ oġġetti pirotekniċi li jippreżentaw livell baxx ta’ periklu u għalhekk dawk l-effetti huma ħafna anqas gravi meta mqabbla ma’ tipi oħra ta’ splussivi. Għal raġunijiet ta’ proporzjonalità, fjusis, li jinkludu fjusis ta’ sikurezza kif ukoll kapsijiet cap-type għandhom jiġu eżentati mis-sistema għall-identifikazzjoni u t-traċċabilità tal-isplussivi għall-użu ċivili.
            
         
               (2)
            
            
               L-iżvilupp tas-sistemi kompjuterizzati meħtieġa biex jimplimentaw is-sistema għall-identifikazzjoni u t-traċċabilità tal-isplussivi ħa iktar żmien milli inizjalment mistenni. Huwa meħtieġ posponiment tal-applikazzjoni tad-Direttiva tal-Kummissjoni 2008/43/KE (2) biex jipprovdi l-industrija tal-isplussivi b’aktar ħin sabiex tiżviluppa bis-sħiħ, tittestja u tivvalida, biex b’hekk tiżdied is-sigurtà tas-sistemi elettroniċi meħtieġa biex tiġi implimentata d-Direttiva 2008/43/KE Sabiex jippermettu dan, l-obbligu fuq il-manifatturi u l-importaturi li jimmarkaw l-isplussivi għandu jkun pospost b’sena sal-5 ta’ April 2013. Huwa meħtieġ żmien addizzjonali sabiex jiġu implimentati sistemi għat-traċċar elettroniku meħtieġa mill-atturi kollha tul il-katina tal-provvista. Barra minn hekk, l-istokks tal-isplussivi bi skadenza iktar fit-tul li kienu prodotti qabel u ma kellhomx jiġu mmarkati skont id-Direttiva 2008/43/KE xorta se jibqgħu fil-katina tal-provvista u mhuwiex prattiku li l-kumpaniji jiġu obbligati li jżommu tipi ta’ rekords differenti. L-obbligi għall-ġbir tad-dejta u ż-żamma tar-rekords għandhom għalhekk jiġu posposti bi tliet snin sal-5 ta ‘April 2015.
            
         
               (3)
            
            
               Ċerti artikoli huma żgħar wisq biex magħhom jitwaħħlu l-kodiċi tas-sit tal-manifattura u l-informazzjoni li tinqara elettronikament. Fuq ċerti oġġetti oħrajn, it-twaħħil ta’ identifikazzjoni unika huwa teknikament impossibbli minħabba l-għamla, jew id-disinn tagħhom. F’dawk il-każijiet, l-identifikazzjoni meħtieġa għandha titwaħħal fuq kull l-iżgħar biċċa ta’ ppakkjar. Il-progress tekniku fil-futur jista’ jagħmel possibbli li jitwaħħlu l-kodiċi tas-sit ta’ manifattura u l-informazzjoni li tinqara elettronikament fuq dawk l-oġġetti. Il-Kummissjoni għandha għalhekk tagħmel reviżjoni sa tmiem l-2020 sabiex tivvaluta jekk l-informazzjoni meħtieġa tistax titwaħħal fuq l-oġġetti innifishom.
            
         
               (4)
            
            
               Għalhekk, id-Direttiva 2008/43/KE għandha tiġi emendata skont dan.
            
         
               (5)
            
            
               Il-miżuri previsti f’din id-Deċiżjoni huma fi qbil mal-opinjoni tal-Kumitat stabbilit skont l-Artikolu 13(1) tad-Direttiva 93/15/KE,
            
         ADOTTAT DIN ID-DIRETTIVA:
   Artikolu 1
   Id-Direttiva 2008/43/KE hija emendata kif ġej:
   
               1.
            
            
               Fl-Artikolu 2, għandhom jiżdiedu l-punti (d) (e) u (f) li ġejjin:
               
                           “(d)
                        
                        
                           fjusis, li jikkonsistu f’tagħmir li huwa qisu miċeċ li jqabbdu n-nar imma ma jisplodux;
                        
                     
                           (e)
                        
                        
                           fjusis tas-sikurezza, li jikkonsistu f’qalba ta’ trab iswed fin ivvinat imdawwar b’biċċa drapp flessibbli minsuġa b’kisja waħda jew aktar fuq barra protettiva/i u li, meta jitqabbdu, jinħarqu b’rata predeterminata mingħajr kwalunkwe effett splussiv estern;
                        
                     
                           (f)
                        
                        
                           kapsijiet cap-type, li jikkonsistu f’kappa tal-metall jew tal-plastik li fihom ammont żgħir ta’ taħlita esplożiva primarja li titqabbad faċilment permezz ta’ impatt u li jservu bħala elementi li jqabbdu fi skrataċ ta’ armamenti żgħar jew f’kapsijiet ta’ perkussjoni għall-karigi propulsivi.”
                        
                     
         
               2.
            
            
               L-Artikolu 7 jinbidel b’dan li ġej:
               “Artikolu 7
               Detonaturi sempliċi
               Għad-detonaturi sempliċi, l-identifikazzjoni għandha tikkonsisti minn tikketta adeżiva jew stampar dirett jew timbru fuq il-qoxra tad-detonatur. Tikketta assoċjata għandha titwaħħal fuq kull kaxxa ta’ detonaturi.
               Barra minn hekk, l-impriżi jistgħu jużaw tikketta elettronika ta’ materjal inert u passiv imwaħħla ma’ kull detonatur u tikketta assoċjata fuq kull kaxxa ta’ detonaturi.”
            
         
               3.
            
            
               L-Artikoli 9 u 10 jiġu sostitwiti b’dan li ġej:
               “Artikolu 9
               Kapsijiet u aċċelleraturi tal-isplużjoni
               Għal kapsijiet minbarra dawk imsemmija fl-Artikolu 2 u għal aċċelleraturi, l-identifikazzjoni unika għandha tikkonsisti minn tikketta adeżiva jew stampar dirett fuq kapsijiet u aċċelleraturi tal-isplużjoni bħal dawn. Tikketta assoċjata għandha titwaħħal fuq kull kaxxa tal-kapsijiet u l-aċċelleraturi tal-isplużjoni.
               Barra minn hekk, l-impriżi jistgħu jużaw tikketta elettronika ta’ materjal inert u passiv imwaħħla ma’ kull kaps jew aċċelleratur tal-isplużjoni u tikketta assoċjata fuq kull kaxxa tal-kapsijiet u l-aċċelleraturi tal-isplużjoni.
               Artikolu 10
               Miċeċ ta’ detonazzjoni
               Għall-miċeċ tad-detonazzjoni l-identifikazzjoni unika għandha tikkonsisti f’tikketta adeżiva jew stampar dirett fuq ir-rukkell. L-identifikazzjoni unika għandha tkun immarkata kull ħames metri jew fuq l-invilopp estern tal-miċċa jew il-fjus jew in-naħa interna tal-plastik estruż immedjatament taħt il-fibra esterna tal-miċċa. Tikketta assoċjata għandha titwaħħal fuq kull kaxxa ta’ miċeċ ta’ detonazzjoni.
               Barra minn hekk, l-impriżi jistgħu jużaw tikketta elettronika ta’ materjal inert u passiv imdaħħla fil-miċċa, u tikketta assoċjata fuq kull kaxxa ta’ miċeċ.”
            
         
               4.
            
            
               It-tieni subparagrafu tal-Artikolu 15(1) jinbidel b’dan li ġej:
               “Huma għandhom japplikaw dawk id-dispożizzjonijiet mill-5 ta’ April 2013. Madankollu, għandhom japplikaw id-dispożizzjonijiet meħtieġa biex jikkonformaw mal-Artikolu 3(6) u l-Artikoli 13 u 14 mill-5 ta’ April 2015.”
            
         
               5.
            
            
               Għandu jiddaħħal l-Artikolu 15a li ġej:
               “Artikolu 15a
               Sal-31 ta’ Diċembru 2020, il-Kummissjoni għandha twettaq reviżjoni biex tevalwa jekk il-progress tekniku jkunx għamel possibbli li tirrevoka l-eżenzjonijiet stabbiliti fil-punt 3 tal-Anness.”
            
         
               6.
            
            
               Fil-punt 3 tal-Anness, jiżdied il-paragrafu li ġej:
               “Għal oġġetti żgħar wisq biex titwaħħlilhom l-informazzjoni taħt il-punt 1(b)(i), 1(b)(ii) u l-punt 2 jew fejn huwa teknikament impossibbli minħabba l-għamla jew id-disinn tagħhom, li titwaħħal identifikazzjoni unika, għandha titwaħħal identifikazzjoni unika fuq kull l-iżgħar biċċa ta’ ppakkjar.
               Kull l-iżgħar biċċa ta’ ppakkjar għandha tingħalaq b’siġill.
               Kull detonatur sempliċi jew aċċelleratur tal-isplużjoni stipulat fit-tieni paragrafu għandu jkun immarkat b’mod sostenibbli, b’tali mod biex ikun żgurat li tista’ tinqara faċilment l-informazzjoni taħt il-punti 1(b)(i) u (ii). L-għadd ta’ detonaturi sempliċi u l-aċċelleraturi tal-isplużjoni għandhom ikunu stampati fuq l-iżgħar biċċa tal-ippakkjar.
               Kull miċċa ta’ detonazzjoni li taqa’ taħt l-eżenzjoni stipulata fit-tieni paragrafu għandha tiġi mmarkata bl-identifikazzjoni unika fuq il-bobina jew rukkell u, fejn applikabbli, fuq l-iżgħar biċċa tal-ippakkjar.”
            
         Artikolu 2
   1.   Sa mhux aktar tard mill-4 ta’ April 2012, l-Istati Membri għandhom jadottaw u jippubblikaw, il-liġijiet, ir-regolamenti, u d-dispożizzjonijiet meħtieġa biex jikkonformaw ma’ din id-Direttiva. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet u t-tabella ta’ korrelazzjoni bejn dawk id-dispożizzjonijiet u din id-Direttiva.
   Huma għandhom japplikaw dawn id-dispożizzjonijiet mill-5 ta’ April 2013.
   Meta l-Istati Membri jadottaw dawn id-dispożizzjonijiet, dawn għandhom ikun fihom referenza għal din id-Direttiva jew ikunu akkumpanjati mit-tali referenza meta jiġu ppubblikati uffiċjalment. L-Istati Membri għandhom jistabbilixxu kif għandha ssir tali referenza.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
   Artikolu 3
   Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hi indirizzata lill-Istati Membri.
   
      Magħmul fi Brussell, it-22 ta’ Frar 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 121, 15.5.1993, p. 20.
   
      (2)  ĠU L 94, 5.4.2008, p. 8.